Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од О. А. од Струмица, поднесена против Решението на Национална установа – Центар за култура „Антон Панов“ - Струмица, по предметот Барање за пристап до информации од јавен карактер, на 12.03.2024 година, го донесе следното

**Р Е Ш Е Н И Е**

1. Жалбата изјавена од О. А. од Струмица, поднесена против Решението на Национална установа – Центар за култура „Антон Панов“ - Струмица бр.03-67/2 од 18.02.2024 година, заведена во Агенцијата под бр.08-43 на 01.03.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-67/2 од 18.02.2024 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## О. А. од Струмица, како што е наведено во Жалбата, на 29.01.2024 година поднела Барање за пристап до информации од јавен карактер до Национална установа – Центар за култура „Антон Панов“ - Струмица, заведено со кое побарала „на рака“ да и се достави од фотокопија следната информација:

## “Договори за изнајмување на простори во владение на НУЦК Антон Панов – Струмица за период од 01.01.23 до 31.12.23год.“

Постапувајќи по ова Барање, Имателот на информации на Барателот му доставил Решение бр.03-67/2 од 18.02.2024 година со кое Барањето на Барателот се отфрла во целост. Во Решението е наведено: „….Административните акти донесени од страна на раководното лице на установата подлежат на надлежност и контрола од страна на повисоки инстанци задолжени за работата на НУЦК Антон Панов – Струмица. Добиените информации од јавен карактер доставени до барателите се исклучиво нивна надлежност и истите треба да бидат искористени за потребите објаснети во барањето за пристап до информации од јавен карактер. Кога ќе биде докажен јавниот интерес на бараната информација истата ќе биде доставена до барателот О. А..“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-43 на 01.03.2024 година. Во Жалбата е наведено: „...Барањето се однесува на: Копии од договори помеѓу НУЦК „Антон Панов“ и надворешни соработници за време од 01.06.23г до 31.12.23г. кои биле ангажирани за секторот; драма, концертна дејност, филмска проекција, режија, костимографија, музика, плакат, изнајмување на сала за театарски претстаи и музички концерти во НУЦК ....Напоменувам дека од страна на имателот на информацијата, до сега не ми е побарано дополнително објаснување или „докажување“.

Агенција, преку е-маил заведен под бр.08-43 од 01.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 11.03.2024 година до Агенцијата достави Одговор на жлба бр.03-67/4 од 07.03.2024 година, заведено во Агенцијата под бр.08-43. Во Одговорот на жалба Имателот наведува дека „Обжалените решенија врз основ на претходен направен тест за штетност врз основа на правилникот за спроведување на тест за штетност во согласно со Законот за слободен пристап до информации од јавен карактер...Заради заштита на јавниот и деловниот интерес на установата со цел да не се направи штета во натамошните идни проекти поврзани со културни манифестации од интерес на Републиката ги донесовме обжалените решенија.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеа 1, 18 и 22 од истиот Закон, е должен да ја информира јавноста со објавување на податоци од негова надлежност, целокупната документација за јавните набавки, за концесиите и за договорите за јавно-приватно партнерство и други информации кои произлегуваат од надлежноста и работата на имателот на информацијата.

Што се однесува до причината за отфрлање на Барањето во целост- дека за доставување на бараната информација, Барателот е должен да докажува јавен интерес, Агенцијата му укажува на Имателот информации дека согласно член 3 став 1 алинеја 3 од Законот за слободен пристап до информации од јавен карактер, „барател на информации“ е секое правно и физичко лице без дискриминација по која било основа, на начин и под услови утврдени со овој и друг закон. Барателот не треба да покажува јавен интерес во однос на неговото барање

Во Одговорот на жалба, Имателот на информации го споменува тестот на штетност дека е спроведен, а од друга страна со оспореното решение не констатира дека бараната информација е исклучок од член 6 став 1 од Законот за слободен пристап до информации од јавен карактер.

Во врска со горенаведеното, Агенцијата му укажува на Имателот на информации дека Барање за пристап до информации од јавен карактер може да се одбие само согласно конкретен исклучок од член 6 став 1 од Законот за слободен пристап до информации од јавен карактер, по спроведен задолжителен тест на штетност, а не само паушално да се повикува на член 6 став 1 од истиот Закон.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и да донесе Решение со кое ќе го уважи Барањето и на барателот ќе му ја достави бараната информација **во целост,** **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,** **Пламенка Бојчева**